CHO-SCN กอดคอดิ่งเหว! วิตกศาลฯ สั่งระงับเมล์ NGV ก่อนพิพากษาคดีมติประมูลเก๊
CHO-SCN กอดคอดิ่งเหว! วิตกศาลฯ สั่งระงับเมล์ NGV ก่อนพิพากษาคดีมติประมูลเก๊
11 เม.ย. 2561

ผู้สื่อข่าวรายงานว่า ณ เวลา 10.39 น. ราคาหุ้นบริษัท ช ทวี จำกัด (มหาชน) หรือ CHO อยู่ที่ระดับ 1.44 บาท ปรับตัวลดลง 0.16 บาท หรือ 10% สูงสุดที่ระดับ 1.51 บาท ต่ำสุดที่ระดับ 1.43 บาท ด้วยมูลค่าซื้อขาย 8.50 ล้านบาท
ขณะเดียวกัน ราคาหุ้น บริษัท สแกน อินเตอร์ จำกัด (มหาชน) หรือ SCN อยู่ที่ระดับ 3.42 บาท ลดลง  0.18 บาท หรือ 5% สูงสุดที่ระดับ 3.58 บาท ต่ำสุดที่ระดับ 3.34 บาท มูลค่าการซื้อขาย 4.56 ล้านบาท
โดยราคาหุ้น CHO และ SCN ปรับตัวลงแรง คาดนักลงทุนวิตกกรณีศาลปกครองกลางพิพากษาคดีที่บริษัท สยามสแตนดาร์ด เอนเนอจี้ จำกัด ซึ่งเป็นหนึ่งในผู้เข้าร่วมประมูลโครงการจัดซื้อรถเมล์เอ็นจีวี 489 คัน เมื่อวันที่ 4 ต.ค.60 ยื่นฟ้อง ขสมก. และคณะกรรมการบริหารกิจการ ขสมก. (บอร์ด ขสมก.) กรณีมีมติในการประชุมครั้งที่ 16/2560 ให้ ขสมก. ทำสัญญาจัดซื้อรถเมล์เอ็นจีวีจำนวน 489 คัน วงเงิน 4,221 ล้านบาทเศษ จากกลุ่มร่วมทำงาน SCN-CHO นำโดย CHO และ SCN เป็นเท็จและขอให้ศาลมีคำสั่งคุ้มครองชั่วคราวก่อนมีคำพิพากษา
ทั้งนี้ เนื่องจากศาลเห็นว่า มติบอร์ด ขสมก. ในการประชุมครั้งที่ 15/60 วันที่ 18 ธ.ค.60 และการประชุมครั้งที่ 16/60 วันที่ 20 ธ.ค.60 น่าจะไม่ชอบด้วยกฎหมาย เนื่องจากปรากฏข้อเท็จจริงจากพยานว่า ในการประชุมทั้ง 2 ครั้งดังกล่าวไม่มีการลงมติอนุมัติให้ ขสมก. เข้าทำสัญญา และไม่มีการรับรองรายงานการประชุมดังกล่าว จึงสั่งไม่ให้ ขสมก. และบอร์ด ขสมก. นำมติดังกล่าวไปดำเนินการใดที่มีผลผูกพันกับขสมก.และบอร์ดขสมก.เป็นการชั่วคราวจนกว่าศาลจะมีคำพิพากษาหรือคำสั่งเป็นอย่างอื่น